Myös salibandyssä Kauppi on pelannut nuorisomaajoukkueissa ja saavuttanut alle 19-vuotiaiden MM-hopeaa vuosina 2014 ja 2016. Jälkimmäisellä kerralla hän sai välierässä polvikierukkavamman, joka esti hänen pelaamisensa loppuottelussa. Naisten maajoukkueessa hän on saavuttanut MM-hopeaa vuonna 2015 kotikaupunkinsa Tampereen MM-kilpailuissa sekä vuonna 2017 Bratislavassa. Vuoden 2019 MM-kilpailuissa Neuchâtelissa Kauppi saavutti pronssia. Hän sairastui kesken kisojen flunssaan ja oli sivussa puolivälieräottelusta Slovakiaa ja välieräottelusta Ruotsia vastaan. Pronssiottelussa Tšekkiä vastaan hän teki Suomen voittomaalin jatkoajalla.